Նասի-լեմակ

Նասի-լեմակ (մալայերեն Nasi lemak, «յուղոտ բրինձ»), Մալայզիայի և Ինդոնեզիայի ավանդական ուտեստ։ Ի սկզբանե համարվել է մալայացիների սնունդ, սակայն ժամանակի ընթացքում հայտնի է դարձել նաև երկրի բոլոր էթնիկ խմբերի մեջ։ Իրենից ներկայացնում է բրինձ, որը եփում են կոկոսի կաթի և պանդանայի տերևների մեջ, մատուցվում է սամբալ կծու սոուսով (սոուսը բաղկացած է կարմիր պղպեղից, որը տարածված է Հարավարևելյան Ասիայի մի շարք երկրներում)։ Շատ հաճախ ուտեստի մեջ ավելացնում են նաև տապակած գետնանուշ, տապակած անձրուկներ, բանջարեղեններ, վարունգ, եփած ձու (հիմնականում կիսաեփ) և տապակած հավ։ Հազվադեպ հանիպում են տարբերակներ, որտեղ տապակած հավի փոխարեն մատուցում են այլ միս կամ ծովամթերք, իսկ եփած ձվի փոխարեն՝ տապակած։

Ուտեստը տարածված է նաև հարևան երկրներում՝ Սինգապուրում, Բրունեյում, Թաիլանդի հարավում, Ինդոնեզիայում, Սումատրա կղզու որոշ շրջաններում։

Համարվում է մալայական խոհանոցում ամենահայտնի նախաճաշերից մեկը։ Այնուամենայնիվ, շնորիվ իր հայտնի լինելուն, ռեստորանները մատուցում են ուտեստը որպես ճաշ կամ ընթրիք, որը թույլ է տալիս օգտագործել ուտեստը ամբողջ օրվա ընթացքում։ Ուտեստը վաճառվում է ավանդաբար բանանի տերևների, ինչպես նաև թերթերի կամ փաթեթավորման թղթի մեջ, իսկ ռեստորաններում մատուցվում է ափսեում։

2019 թվականի հունվարի 31-ին Google-ը թողարկել է Google Doodle-ը՝ նշելով նասի-լեմակի օրը։

Առողջություն 
2016 թվականի մարտին TIME ամսագիրը նասի-լեմակը ճանաչել է միջազգային նախաճաշերի 10 ամենաառողջարար ուտեստենրից մեկը։ Սակայն, այս կարծիքը կարող է մոլորեցնող լինել, քանի որ հեղինակը, հնարավոր է նկատի է ունեցել ուտեստի ավելի փոքր և «ավելի առողջ» տարբերակը և համեմատել էր այն ամերիկյան մեծ նախաճաշի հետ (տապակած բեկոն, ձվեր, նրբաբլիթներ)։ Նասի-լեմակի մեկ ամբողջական չափաբաժինը՝ տապակած հաի, մսի կամ ձկան ավելացումով կարող է պարունակել 800-1000 կալորիա։ Կոկոսի կաթով բրինձը նաև պարունակում է հագեցած ճարպ, մի բաղադրիչ, որը կապված է առողջական խնդիրների, այդ թվում՝ շաքարային դիաբետի հետ։

Ծանոթագրություններ

Աղբյուրներ 
 Nasi Lemak: the passion across the globe
 Nasi Lemak: Old Styles, New Styles 
 Nasi lemak, our 'national dish'
 Наси-лемак (рецепт)
 Nasi Lemak The Foodspotting Field Guide. April V. Walters. Chronicle Books. 2014. p. 52.  ISBN= 978-1452119878
 Heavenly Fragrance: Cooking with Aromatic Asian Herbs, Fruits, Spices and Seasonings Carol Selva Rajah. Periplus Editions (HK) Limited, 2008, 256 p. - p. 103 ISBN= 978-0794607371

Բրնձով ուտեստներ
Ազգային ուտեստներ